VENDIM
Nr. 52, datë 3.3.2025

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “RENEW” SHPK PËR LICENCIM NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK, ME KAPACITET PRODHUES 2 mw

Në mbështetje të neneve 16 dhe 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”, 5, pika 1, germa “a”, dhe 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 3.3.2025, mbasi shqyrtoi relacionin me nr. 1159/1 prot., datë 28.2.2025, të Drejtorisë së Licencimit dhe Autorizimeve “Mbi kërkesën e shoqërisë ‘Renew’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “Renew” sh.p.k., me shkresën e protokolluar në ERE me nr. 1159 prot., datë 18.2.2025, ka paraqitur kërkesën e saj për licencim në veprimtarinë e prodhimit të energjisë elektrike nga centrali fotovoltaik, me kapacitet prodhues 2 mw, me vendndodhje në zonën kadastrale nr. 3358, Njësia Administrative Topojë, Bashkia Fier, qarku Fier.
- Nga shqyrtimi i aplikimit, në referencë të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, rezulton se: 
Përputhshmëria e aplikimit me rregulloren:
- Në përputhje me nenin 9, pikat 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë sipas germave “a”, “b” dhe “c”, duke plotësuar formularin sipas formatit të përcaktuar në shtojcën 1, ka paraqitur kërkesën për licencim në veprimtarinë e prodhimit të energjisë elektrike duke plotësuar të dhënat e subjektit, përfshirë emrin, NUIS-in, adresën, kontaktet dhe administratorin. Gjithashtu, aplikuesi deklaron se nuk i është hequr apo refuzuar më parë një licencë, angazhohet për zbatimin e kuadrit ligjor dhe rregullave të ERE-s, si dhe ka kryer pagesën e aplikimit më 17.2.2025, sipas aneksit A;
- Në përputhje me nenin 9, pika 1.2 e rregullores, aplikuesi ka dorëzuar dokumentacionin juridik dhe administrativ të kërkuar sipas germave (a, b dhe d). Konkretisht, ai ka depozituar ekstraktin historik të regjistrit tregtar të vulosur elektronikisht nga QKB, më datë 11.02.2025. Gjithashtu, aplikuesi ka dorëzuar në ERE vërtetimet e gjendjes gjyqësore të vulosura elektronikisht nga Drejtoria e Përgjithshme e Burgjeve, me datë 11.02.2025, nga të cilat rezulton se si administratori i shoqërisë, ashtu edhe subjekti “RENEW” sh.p.k., janë të padënuar;
- Në përputhje me pikën 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germave “a”, “b” dhe “c”. Sipas germës “a” është depozituar vërtetimi nga Drejtoria Rajonale e Tatimeve, Tiranë, datë 11.2.2025, që konfirmon se shoqëria “Renew” sh.p.k. nuk ka detyrime të pashlyera tatimore dhe të sigurimeve shoqërore/shëndetësore, si dhe janë dorëzuar pasqyrat financiare për vitet 2021, 2022 dhe 2023, nga të cilat konstatohet se shoqëria nuk ka gjeneruar fitim gjatë kësaj periudhe. Gjithashtu, shoqëria ka depozituar një komunikim miratimi nga ProCredit Bank për një kredi e cila është ende në proces negociate. Gjithashtu, janë paraqitur pagesa të kryera ndaj kontraktorit për punime të projektit;
- Në përputhje me pikën 2 të rregullores, aplikuesi ka dorëzuar dokumentacionin specifik për licencimin në sektorin e prodhimit të energjisë elektrike sipas germave “a”, “c”, “d”, “e” dhe “f”. Shoqëria ka depozituar formatin e plotësuar me të dhënat teknike për centralin fotovoltaik, përfshirë informacionet mbi kapacitetin dhe specifikimet teknike të pajisjeve. Nga ky informacion aplikuesi ka deklaruar se viti i ndërtimit të centralit është viti 2025 dhe data e fillimit të operimit është shtator 2025, ndërsa jetëgjatësia e pritshme e centralit është 30 vjet.
Pajisja e shoqërisë me leje dhe miratime të tjera:
- MIE dhe shoqëria “Renew” sh.p.k. kanë nënshkruar kontratën nr. 2426 rep., nr. 1571 kol., datë 28.4.2023, për ndërtimin, shfrytëzimin dhe administrimin e centralit fotovoltaik me kapacitet 2 mw në Bashkinë Fier;
[bookmark: _GoBack]- “OSSH” sh.a. me shkresën nr. 5592/3 prot., datë 6.9.2024, ka miratuar pikën e lidhjes me rrjetin;
- Shoqëria është pajisur me vendimin për VNM-në paraprake, lëshuar më 18.7.2024, nga Agjencia Kombëtare e Mjedisit (AKM), për zhvillimin e projektit PV Fier Renew.
- Në këtë aplikim duhet të plotësohet dhe sa vijon:
NENI 9
Formati dhe dokumentacioni për aplikim
Pika 1. Dokumentacioni i përgjithshëm për të gjitha aplikimet për pajisje me licencë
 Pika 1.2. Dokumentacioni juridik dhe administrativ
- germa “c”: Shoqëria duhet të depozitojë kontratat përkatëse për bashkëpunëtorët e jashtëm që mbështesin shoqërinë në kryerjen e veprimtarisë së saj deri në bërjen efektive të strukturës së saj të plotë, sikurse deklaruar nga vetë ajo.
Pika 2. Dokumentacioni specifik sipas tipit të licencës:
- germa “b”: Shoqëria duhet të depozitojë të plotë kontratën e nënshkruar me MIE-n, pasi, i mungon një faqe. Po ashtu, për sa referuar në kontratë, në lidhje me afatet dhe për sa depozituar nga vetë shoqëria, vlerësohet që ERE të zhvillojë korrespondencë/seancën dëgjimore me përfaqësues të MIE-s dhe shoqërisë, me qëllim marrjen e një qëndrimi në kuadër të përcaktimeve të kontratës.
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “Renew” sh.p.k. në veprimtarinë e prodhimit të energjisë elektrike nga centrali fotovoltaik, me kapacitet prodhues 2 mw, me vendndodhje në zonën kadastrale nr. 3358, Njësia Administrative Topojë, Bashkia Fier, qarku Fier.
2. Drejtoria e Licencimit dhe Autorizimeve të njoftojë shoqërinë “Renew” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

